2. apríl 2005 Á dögunum fékk fornleifaverkefni á Ströndum styrk úr Fornleifasjóði að upphæð 600 þúsund . Maðurinn á bak við það er Ragnar Edvardsson fornleifafræðingur hjá fornleifadeild Náttúrustofu Vestfjarða , en verkefnið er samvinnuverkefni Strandagaldurs og Náttúrustofu Vestfjarða . . Ætlunin er að skoða minjar og tóftir á Strákatanga við Hveravík í Kaldrananeshreppi og rannsaka með því búsetu baskneskra hvalveiðimanna á Íslandi og samskipti þeirra við íslenskt samfélag á 15. , 16. og 17. öld . Að sögn Ragnars er í sumar áformuð um það bil tveggja vikna könnunarrannsókn á rústum sem taldar eru eftir baskneska hvalveiðistöð á Strákatanga . Verkefnið felur í sér að gerðir verði tveir könnunarskurðir í minjarnar á Strákatanga til að kanna eðli þeirra , umfang og aldur . Hér væri um að ræða upphaf að frekari rannsókn á minjum baska í Strandasýslu og tengingu hennar við aðrar rannsóknir sem gerðar hafa verið á svipuðum minjum á Norður Atlantshafi . Ætlunin er að nálgast rannsóknarefnið þverfaglega og nýta sagnfræðilegar , fornleifafræðilegar og landfræðilegar ( GIS ) aðferðir .